
RAPORT
asupra

proiectului de Lege privind aprobarea Ordonanţei Guvernului nr.5/2015 pentru modificarea unor termene prevăzute de Ordonanţa Guvernului nr.2/2001 privind regimul juridic al contravenţiilor
În conformitate cu prevederile art.95 din Regulamentul Camerei Deputaţilor, republicat, precum şi în acord cu art.75 alin.(3) din Constituţia României republicată, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege privind aprobarea Ordonanţei Guvernului nr.5/2015 pentru modificarea unor termene prevăzute de Ordonanţa Guvernului nr.2/2001 privind regimul juridic al contravenţiilor, trimis cu adresa nr. PLx. 284/2015 din 23 martie 2015 şi înregistrat în cadrul comisiei sub nr. 4c-11/476/2015 din 24 martie 2015.

Camera Deputaţilor este Cameră decizională, în temeiul dispoziţiilor art.75 din Constituţia României, republicată, şi ale art. 92 alin. (9) din Regulamentul Camerei Deputaţilor, republicat.
Senatul, în calitate de primă Cameră sesizată, a adoptat proiectul de lege în şedinţa din data de 18 martie 2015.   

Proiectul de act normativ are ca obiect de reglementare aprobarea Ordonanţei Guvernului nr.5/2015 pentru modificarea unor termene prevăzute de Ordonanţa Guvernului nr.2/2001 privind regimul juridic al contravenţiilor, în sensul majorării termenelor prevăzute la art. 14 alin.(1), art.25 alin.(2) şi art.26 alin.(3) din Ordonanţa nr. 2/2001 cu modificările şi completările ulterioare.
În Expunerea de motive, Guvernul precizează că modificările legislative vin pe fondul unor dificultăţi în aplicarea procedurii de comunicare a procesului-verbal de constatare a contravenţiilor sau de executare a sancţiunilor contravenţionale aplicate persoanelor fizice. Astfel, proiectul de act normativ are ca scop majorarea termenului de comunicare a procesului-verbal de constatare a contravenţiei, de la o lună la două luni, după acest termen executarea sancţiunilor contravenţionale fiind prescrisă. 
Consiliul legislativ a avizat favorabil proiectul prezentului act normativ, cu observaţii şi propuneri, prin avizul nr. 96/28.01.2015. 

Comisia pentru drepturile omului, culte şi problemele minorităţilor naţionale şi Comisia pentru administraţie publică şi amenajarea teritoriului, cu unanimitate de voturi, au avizat favorabil proiectul de lege, prin documentele nr. 4c-5/242/1 aprilie 2015 şi, respectiv, nr. 4c-6/142/31 martie 2015.

În conformitate cu prevederile art.61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat proiectul de lege şi avizele accesorii, în şedinţa din data de 26.05.2015. La lucrări membrii comisiei au fost prezenţi conform listei de prezenţă.  
În urma dezbaterilor, membrii Comisiei juridice, de disciplină şi imunităţi au hotărât, în unanimitate, să propună Plenului Camerei Deputaţilor adoptarea Proiectului de lege privind aprobarea Ordonanţei Guvernului nr.5/2015 pentru modificarea unor termene prevăzute de Ordonanţa Guvernului nr.2/2001 privind regimul juridic al contravenţiilor, în forma adoptată de Senat.
În raport cu obiectul şi conţinutul reglementării, proiectul de lege face parte din categoria legilor ordinare.

